《法曲献仙音 为纤云题抚琴图》
清代·张玉珍

凉浸梧云，翠摇竹露，写出情虚仙境。睡鸭香初，苓床绣罢，蛩吟绿阶苔净。

有无数难言处，冰弦拨秋暝。

碧窗静。按声声、玉徽都应，鸾镜里、偏奈舞回只影。

君自遣愁心，怕愁边、还有人听。玉宇琼楼，唤姮娥、同耐孤冷。

把潇湘哀怨，付与此时消领。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。